Ivan Zarianov tuomittiin joitakin vuosia sitten ehdottomaan vankeuteen. Nimeään vaihtanut mies aikoo perustaa psykiatrisen sairaalan Mänttään.

Valelääkärinä tuomittu mies rakentaa psykiatrista hoitoa tarjoavaa yritystä Mäntän alueelle.

Ivan Zarianov katsoo hoitaneensa kaikki velvoitteensa valtiota kohtaan ja ansaitsevansa anteeksiannon.

Valvira katsoo mahdollisten uusien yritysten toimiluvat tapauskohtaisesti. Työpaikkailmoituksessaan Zarianov kertoo suunnittelevansa naisten psykiatrista sairaalaa.

Ivan Zarianov (oik.) peitti kasvonsa valelääkärijutun oikeudenkäynnissä 2014. Mies suunnittelee nyt psykiatrista sairaalaa. Tomi Vuokola, Pasi Liesimaa

Ivan (ent. Juhani) Zarianov rekrytoi johtavaa ylilääkäriä suunnitteilla olevaan yksityiseen psykiatriseen sairaalaan.

Zarianov on julkaissut TE-palveluiden sivuilla työpaikkailmoituksen, jossa etsitään toimeen psykiatrian erikoislääkäriä. Työpaikkailmoituksen mukaan johtavalta ylilääkäriltä edellytetään töissä innostuneisuutta ja tulevaisuuteen katsovaa sekä liiketoimintaa ymmärtävää näkemystä. Zarianov on perustanut toiminimen ja ilmoittaa toimipaikaksi Mäntän.

Psykiatrisen sairaalan on määrä olla suunnattu naispotilaille.

Vuonna 2014 hovioikeus tuomitsi Zarianovin vuoden ja 10 kuukauden ehdottomaan vankeuteen muun muassa törkeistä petoksista ja luvattomasta terveydenhuollon ammattitoimen harjoittamisesta. Oikeuden mukaan hän oli hankkinut väärät lääkärin diplomit internetistä. Zarianovilla oli tuolloin ainoastaan sairaanhoitajan tutkinto.

Iltalehti tavoitti Zarianovin Espanjasta. Hänen mukaansa sairaalalle ei ole vielä toimilupaa, vaan sen hakeminen onnistuu vasta, jos sairaala saa palkattua asianmukaisen henkilöstön.

– Toimintaa ei ole vielä käynnistetty. Olemme hakeneet lainaa Mäntän sairaalaan ostoon. Niin kuin ilmoituksessa on kuvattu, kyse on psykiatriasta. Olemme yksityisellä pohjalla, mutta asiakkaita on tarkoitus tulla sekä yksityiseltä että julkiselta puolelta, Zarianov sanoo.

”Se on kiinnostanut alana”

Työpaikkailmoituksessa Zarianov nimeää itsensä toiminimen toimitusjohtajaksi. Hän arvioi, että Suomessa ei ole erityisesti naisille suunnattua yksityistä psykiatrista sairaalatarjontaa.

– Se on kiinnostanut alana. Olemme huomanneet, että vastaavanlaista ei ole Suomessa. Olemme käyneet Keski-Euroopasta etsimässä mallia.

Zarianov kertoo opiskelleensa lääketieteen lisensiaatin tutkinnon valmiiksi. Hän on ollut kirjoilla Oulun yliopistolla saatuaan sinne vaihto-opiskelupaikan Romaniasta. Valvira ei ole toistaiseksi myöntänyt lääkärin toimilupaa.

Zarianov sanoo uskovansa, että psykiatrinen sairaala saa toimiluvan, jos saa rekrytoitua johtavan ylilääkärin. Muita työpaikkoja ei ole toistaiseksi auki.

– Kyllä minä uskon. Olen valmistunut lääkäriksi kesällä. Olen suorittanut kaikki velvollisuuteni valtiolle, ja mielestäni olen ansainnut anteeksiannon.

Juttu jatkuu kuvan jälkeen.

Vuoden 2013 käräjäoikeuskäsittelyssä Zarianov tönäisi lehtikuvaajaa. PASI LIESIMAA

Valvira: ”Tietenkin selvitetään”

Zarianovin tapaus nostatti keskustelua terveydenhuoltoalan valvonnasta ja myös opiskelijoiden taustojen tarkistamisesta. Oulun yliopiston lääketieteellisen tiedekunnan dekaani Kyösti Oikarinen arvioi vuonna 2014 Terve-lehdessä, että yliopisto ei olisi ottanut Zarianovia opiskelijaksi, jos hänen taustansa olisivat olleet tiedossa. Dekaani kyseenalaisti myös suomalaista järjestelmää liian löysästä taustatarkistuksesta.

Tuoreessa yrityksessään Zarianov on asemoinut itsensä liiketoiminnan puolelle. Ammattiosaamisen puolesta hänen toimilupaansa ei voitane kieltää yksiselitteisesti, jos joku haluaa ryhtyä johtavaksi ylilääkäriksi.

Terveydenhuoltoalan lupatoimintaa valvovat viranomaiset ovat Valvira ja aluehallintovirastot. Yksityisen sosiaali- ja terveydenhuollon luvista Valvirassa vastaava ryhmäpäällikkö Eine Oinas-Soudunsaari kertoo luvanhaun etenemisestä: lähtökohtaisesti hakijan on toimitettava toimilupahakemuksensa ensisijaisesti paikalliseen aluehallintovirastoon.

– Lupaprosessi perustuu lakiin yksityisestä terveydenhuollosta. Puhun nyt yleisellä tasolla: mikäli tällaisen yksityisen sairaalan olisi joku yhtiö perustamassa, niin silloin tietenkin selvitellään lain edellyttämät asiat, Oinas-Soudunsaari sanoo.

Ryhmäpäällikön mukaan yhtiön on esimerkiksi esitettävä sairaalalle asianmukainen palveluista vastaava johtaja. Oinas-Soudunsaari ei halua ottaa kantaa yksittäisiin tapauksiin, mutta sanoo, että psykiatrisen sairaalan tapauksessa henkilön olisi oltava vähintään psykiatrian erikoislääkäri. Lisäksi hänellä pitää olla riittävästi käytännön työkokemusta.

Valvova viranomainen voi tarkastella yhtiön toimintaa myös yleisluontoisesti, niin kutsuttuna organisaatiovalvontana. Oinas-Soudunsaari pitäytyy kommentoimasta esimerkkitapausta, jossa yhtiön johdolla olisi taustallaan terveydenhuoltoalaan liittyvä rikostuomio.

– En lähtisi suoraan sanomaan vastausta. Tilanne pitäisi arvioida ja katsoa, mitä kokonaisuuksia siinä on.